Επίσημη Εφημερίδα της Ευρωπαϊκής Ένωσης EL Σειρά L 2024/1514 31.5.2024 ΑΠΟΦΑΣΗ (ΕΕ) 2024/1514 ΤΗΣ ΕΠΙΤΡΟΠΗΣ της 7ης Αυγούστου 2015 σχετικά με τη σύσταση επιστημονικών επιτροπών στον τομέα της δημόσιας υγείας, της ασφάλειας των καταναλωτών και του περιβάλλοντος Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Εκτιμώντας τα ακόλουθα: Με την απόφαση 2008/721/ΕΚ της Επιτροπής συστάθηκε συμβουλευτική δομή για την επιστημονική εκτίμηση κινδύνου στους τομείς της ασφάλειας των καταναλωτών, της δημόσιας υγείας και του περιβάλλοντος, αποτελούμενη από την επιστημονική επιτροπή για την ασφάλεια των καταναλωτών (ΕΕΑΚ), την επιστημονική επιτροπή για τους υγειονομικούς και τους περιβαλλοντικούς κινδύνους (ΕΕΥΠΚ), την επιστημονική επιτροπή για τους αναδυόμενους και τους πρόσφατα εντοπισμένους κινδύνους για την υγεία (ΕΕΑΠΕΚΥ) και το σώμα συμβούλων. Η πείρα καταδεικνύει την ανάγκη τροποποιήσεων και βελτιώσεων στην τρέχουσα δομή και στις μεθόδους εργασίας των επιστημονικών επιτροπών. Ειδικότερα, προκειμένου να επιτευχθεί αποτελεσματικότητα, συνέπεια και να αποφευχθεί η αλληλεπικάλυψη των προσπαθειών, η ΕΕΥΠΚ και η ΕΕΑΠΕΚΥ θα πρέπει να συγχωνευθούν. Οι επιστημονικές επιτροπές θα πρέπει να έχουν τη δυνατότητα να προσκαλούν εξωτερικούς εμπειρογνώμονες με τις σχετικές επιστημονικές γνώσεις και εμπειρογνωσία για να συμβάλουν στο έργο τους. Ως συνέπεια αυτής της δυνατότητας, το υφιστάμενο σώμα επιστημονικών συμβούλων για εκτιμήσεις επικινδυνότητας δεν θα είναι πλέον αναγκαίο. Η πείρα καταδεικνύει επίσης ότι, προκειμένου να διασφαλιστεί η συνέχεια της σύνθεσης μελών των επιτροπών, οι αντικαταστάτες των μελών θα πρέπει να προέρχονται από εφεδρικό κατάλογο που καταρτίζεται για τον σκοπό αυτόν. Μια δεύτερη ενδιάμεση αξιολόγηση της λειτουργίας των επιστημονικών επιτροπών διεξάγεται το 2015 και τα αποτελέσματά της αναμένονται έως τις αρχές του 2016. Σε συνέχεια αυτής, μπορεί να πραγματοποιηθεί πιθανή περαιτέρω αναδιοργάνωση των επιστημονικών επιτροπών. Το έργο των επιτροπών συμβάλλει αποτελεσματικά στη βελτίωση της δημόσιας υγείας και στην προστασία των πολιτών και του περιβάλλοντος. Αυτό επιτυγχάνεται με την αξιολόγηση των πλέον πρόσφατων διαθέσιμων επιστημονικών δεδομένων με σκοπό να παρέχονται στην Επιτροπή αξιόπιστες και έγκαιρες τεκμηριωμένες εκτιμήσεις κινδύνου και επιστημονικές συμβουλές για την ανάπτυξη και την παρακολούθηση των πολιτικών και της νομοθεσίας της Ένωσης σχετικά με τη δημόσια υγεία, την ασφάλεια των καταναλωτών και τους περιβαλλοντικούς κινδύνους. Οι δραστηριότητες που διεξάγονται από τις επιτροπές είναι απαραίτητες προκειμένου η Επιτροπή να επιτύχει τους σχετικούς στόχους πολιτικής της Ένωσης. Ως εκ τούτου, είναι σκόπιμο να παρασχεθεί επαρκής χρηματοδοτική στήριξη στις επιστημονικές επιτροπές, με τη μορφή ειδικής αποζημίωσης για τα μέλη τους και τους εξωτερικούς εμπειρογνώμονες, πέραν της επιστροφής εξόδων. Η χρηματοδότηση των δραστηριοτήτων των επιστημονικών επιτροπών θα πρέπει να παρέχεται από τη σχετική γραμμή του προϋπολογισμού που προορίζεται για τη στήριξη πρωτοβουλιών στον τομέα της δημόσιας υγείας, της ασφάλειας των καταναλωτών και του περιβάλλοντος, κατά περίπτωση. Το έργο των επιστημονικών επιτροπών θα πρέπει να βασίζεται στις αρχές του υψηλού επιπέδου εμπειρογνωσίας, της ανεξαρτησίας και της διαφάνειας. Πρέπει δε να οργανώνεται σύμφωνα με τις βέλτιστες πρακτικές και τις αρχές εκτίμησης κινδύνου, ανεξάρτητα από τη διαχείριση των κινδύνων και τη λήψη αποφάσεων. Τα μέλη των επιτροπών θα πρέπει να είναι εμπειρογνώμονες με υψηλό επίπεδο προσόντων, εξειδίκευσης και ανεξαρτησίας, οι οποίοι θα εργάζονται προς το δημόσιο συμφέρον. Θα πρέπει να επιλέγονται βάσει αντικειμενικών κριτηρίων και μέσω δημόσιας πρόσκλησης εκδήλωσης ενδιαφέροντος και να διορίζονται υπό την προσωπική τους ιδιότητα. Η εμπειρογνωσία των μελών θα πρέπει να καλύπτει επαρκώς τους τομείς αρμοδιότητας των επιτροπών, αντικατοπτρίζοντας την ποικιλομορφία των επιστημονικών προβλημάτων και προσεγγίσεων. Στο μέτρο του δυνατού, θα πρέπει να επιτευχθεί ισόρροπη εκπροσώπηση όσον αφορά τη γεωγραφική καταγωγή και το φύλο. Η οργάνωση των επιστημονικών επιτροπών θα πρέπει να παρέχει ευελιξία ώστε να τους επιτρέπει να συμβουλεύουν την Επιτροπή σχετικά με θέματα που εμπίπτουν στους καθορισμένους τομείς αρμοδιότητας, καθώς και σχετικά με αναδυόμενους και πρόσφατα εντοπισμένους κινδύνους για την υγεία και θέματα που δεν εμπίπτουν στην αρμοδιότητα άλλων φορέων της Ένωσης, και να παρέχουν άμεσες συμβουλές όταν απαιτείται. Έχουν συσταθεί διάφοροι φορείς της Ένωσης που είναι αρμόδιοι για την εκτίμηση κινδύνου σε διάφορους τομείς, μεταξύ άλλων καθηκόντων. Είναι αναγκαίο να διασφαλίζεται η συνοχή της εκτίμησης κινδύνου που διενεργείται από τους εν λόγω ενωσιακούς φορείς και να προωθείται ο συντονισμός μεταξύ των επιστημονικών επιτροπών και των εν λόγω άλλων φορέων. Επίσης, οι επιστημονικές επιτροπές θα πρέπει να ενισχύσουν την αποτελεσματικότητά τους με τις κατάλληλες ανταλλαγές πληροφοριών και εμπειρογνωσίας και με τη συνεργασία τους με άλλους επιστημονικούς φορείς και οργανισμούς σε εθνικό και διεθνές επίπεδο. Παράλληλα με τη διατήρηση πλήρους ανεξαρτησίας, είναι σημαντικό να διασφαλιστεί ο ανοικτός χαρακτήρας και η διαφάνεια των εργασιών των επιστημονικών επιτροπών με τη θέσπιση κατάλληλων διαδικασιών διαλόγου με τα ενδιαφερόμενα μέρη. Ο ανοικτός χαρακτήρας και η διαφάνεια που επιζητούνται κατά την εφαρμογή της παρούσας απόφασης θα πρέπει να διασφαλίζονται παράλληλα με την πλήρη τήρηση των απαιτήσεων που ορίζονται στην ενωσιακή νομοθεσία σχετικά με την πρόσβαση του κοινού σε έγγραφα, συμπεριλαμβανομένης της προστασίας των δεδομένων προσωπικού χαρακτήρα και του εμπορικού απορρήτου. Τα δεδομένα προσωπικού χαρακτήρα θα πρέπει να συλλέγονται, να υποβάλλονται σε επεξεργασία και να δημοσιεύονται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου . Ως εκ τούτου, και για λόγους σαφήνειας και ορθολογισμού, η απόφαση 2008/721/ΕΚ θα πρέπει να καταργηθεί και να αντικατασταθεί από νέα απόφαση, ΑΠΟΦΑΣΙΖΕΙ: ΚΕΦΑΛΑΙΟ 1 ΓΕΝΙΚΕΣ ΔΙΑΤΑΞΕΙΣ Άρθρο 1 Επιστημονικές επιτροπές Συστήνονται οι ακόλουθες επιστημονικές επιτροπές: α) η επιστημονική επιτροπή για την ασφάλεια των καταναλωτών (στο εξής: ΕΕΑΚ)· και β) η επιστημονική επιτροπή για τους υγειονομικούς, περιβαλλοντικούς και αναδυόμενους κινδύνους (στο εξής: ΕΕΥΠΑΚ). Άρθρο 2 Αποστολή 1. Η αποστολή των επιστημονικών επιτροπών είναι να παρέχουν στην Επιτροπή επιστημονικές συμβουλές και εκτίμηση κινδύνου στους τομείς της δημόσιας υγείας, της ασφάλειας των καταναλωτών και των περιβαλλοντικών κινδύνων, συμπεριλαμβανομένων, κατά περίπτωση, του προσδιορισμού των ερευνητικών αναγκών για την αντιμετώπιση κρίσιμων κενών πληροφόρησης και της αξιολόγησης προτεινόμενων μελλοντικών ερευνητικών δράσεων καθώς και ερευνητικών αποτελεσμάτων. 2. Οι τομείς αρμοδιότητας των επιστημονικών επιτροπών καθορίζονται στο παράρτημα I. 3. Οι παράγραφοι 1 και 2 δεν θίγουν τις αρμοδιότητες που ανατίθενται από πράξεις της Ένωσης σε άλλους ενωσιακούς φορείς που πραγματοποιούν εκτιμήσεις κινδύνου, όπως είναι, ειδικότερα, η Ευρωπαϊκή Αρχή για την Ασφάλεια των Τροφίμων, ο Ευρωπαϊκός Οργανισμός Φαρμάκων, ο Ευρωπαϊκός Οργανισμός Χημικών Προϊόντων και το Ευρωπαϊκό Κέντρο Πρόληψης και Ελέγχου Νόσων. Άρθρο 3 Επιστημονικές συμβουλές 1. Οι επιστημονικές επιτροπές παρέχουν στην Επιτροπή επιστημονικές γνωμοδοτήσεις σχετικά με την εκτίμηση κινδύνου στις περιπτώσεις που προβλέπονται από το δίκαιο της Ένωσης. 2. Επιπλέον, οι επιστημονικές επιτροπές παρέχουν στις υπηρεσίες της Επιτροπής, κατόπιν αιτήματος, επιστημονικές συμβουλές για ζητήματα που έχουν ιδιαίτερη σημασία για τη δημόσια υγεία, την ασφάλεια των καταναλωτών και τους περιβαλλοντικούς κινδύνους. 3. Οι υπηρεσίες της Επιτροπής μπορούν να ζητούν από τις επιστημονικές επιτροπές να προσδιορίζουν τις ερευνητικές ανάγκες για την αντιμετώπιση κρίσιμων κενών πληροφόρησης, να αξιολογούν προτεινόμενες μελλοντικές έρευνες και να αξιολογούν ερευνητικά αποτελέσματα σε σχέση με τους θεματικούς τομείς που καλύπτονται από τους τομείς αρμοδιότητάς τους. 4. Σε περίπτωση επείγοντος κινδύνου, οι υπηρεσίες της Επιτροπής μπορούν επίσης να ζητούν από τις επιτροπές να παρέχουν άμεσες συμβουλές σχετικά με τον κίνδυνο βάσει των τρεχουσών επιστημονικών γνώσεων όσον αφορά συγκεκριμένους κινδύνους. 5. Οι υπηρεσίες της Επιτροπής μπορούν να ζητούν από τις επιστημονικές επιτροπές να συμμετέχουν σε θεματικά δίκτυα ή εκδηλώσεις με άλλους ενωσιακούς φορείς ή επιστημονικούς οργανισμούς, προκειμένου να παρακολουθούν και να συμβάλλουν στην εξέλιξη των επιστημονικών γνώσεων στους τομείς αρμοδιότητας που ορίζονται στο παράρτημα Ι. 6. Οι επιστημονικές επιτροπές εφιστούν την προσοχή της Επιτροπής και των υπηρεσιών της σε κάθε συγκεκριμένο ή αναδυόμενο πρόβλημα το οποίο εμπίπτει στους τομείς αρμοδιότητάς τους και το οποίο θεωρούν ότι ενδέχεται να αποτελεί πραγματικό ή δυνητικό κίνδυνο για την ασφάλεια των καταναλωτών, τη δημόσια υγεία ή το περιβάλλον, εγκρίνοντας και απευθύνοντας στην Επιτροπή υπομνήματα ή δηλώσεις θέσεων. Οι υπηρεσίες της Επιτροπής μπορούν να αποφασίσουν να δημοσιεύσουν τα εν λόγω υπομνήματα και δηλώσεις, καθορίζουν δε τις ενέργειες στις οποίες πρέπει να προβούν, συμπεριλαμβανομένου, κατά περίπτωση, του αιτήματος για επιστημονική γνωμοδότηση επί του θέματος. 7. Οι επιτροπές, μετά από διαβούλευση με τη γραμματεία που προβλέπεται στο άρθρο 14, εγκρίνουν τη μεθοδολογία τους για τη διενέργεια και την παροχή εκτίμησης κινδύνου και την επανεξετάζουν ώστε να αντικατοπτρίζει όλους τους σχετικούς επιστημονικούς παράγοντες. Διασφαλίζουν δε ότι η μεθοδολογία αντικατοπτρίζει την τρέχουσα πρακτική εκτίμησης κινδύνου. ΚΕΦΑΛΑΙΟ 2 ΣΥΝΘΕΣΗ ΤΩΝ ΕΠΙΣΤΗΜΟΝΙΚΩΝ ΕΠΙΤΡΟΠΩΝ Άρθρο 4 Διορισμός των μελών των επιστημονικών επιτροπών 1. Η ΕΕΑΚ και η ΕΕΥΠΑΚ αποτελούνται η καθεμία από 19 μέλη κατ’ ανώτατο όριο. Ο γενικός διευθυντής της Γενικής Διεύθυνσης Υγείας και Ασφάλειας των Τροφίμων καθορίζει τον αριθμό των μελών κάθε επιτροπής ανάλογα με τις απαιτούμενες ανάγκες. 2. Τα μέλη των επιστημονικών επιτροπών διορίζονται από τον γενικό διευθυντή της Γενικής Διεύθυνσης Υγείας και Ασφάλειας των Τροφίμων με βάση την αποδεδειγμένη επιστημονική εμπειρογνωσία και την πείρα που έχουν επιδείξει οι υποψήφιοι για το καθορισμένο φάσμα επιστημονικών κλάδων, λαμβανομένης υπόψη της ανάγκης να εξασφαλιστεί: α) ισόρροπη εκπροσώπηση εμπειρογνωσίας σε έναν ή περισσότερους από τους τομείς αρμοδιότητας της εκάστοτε επιτροπής, προκειμένου να καλύπτεται συλλογικά το ευρύτερο δυνατό φάσμα σχετικών επιστημονικών κλάδων ώστε, αφενός, η εν λόγω επιτροπή να εκπληρώνει την αποστολή της και, αφετέρου, να αντικατοπτρίζεται η ποικιλομορφία των επιστημονικών προβλημάτων και προσεγγίσεων· β) ανεξαρτησία και απουσία σύγκρουσης συμφερόντων· γ) ισόρροπη εκπροσώπηση όσον αφορά τη γεωγραφική καταγωγή· δ) ισόρροπη εκπροσώπηση των φύλων. 3. Τα μέλη των επιστημονικών επιτροπών διορίζονται από κατάλογο κατάλληλων υποψηφίων, ο οποίος καταρτίζεται έπειτα από δημοσίευση πρόσκλησης εκδήλωσης ενδιαφέροντος στον ιστότοπο της Επιτροπής· θα παρέχεται επίσης σύνδεσμος από το μητρώο ομάδων εμπειρογνωμόνων της Επιτροπής και άλλων παρεμφερών οργάνων (στο εξής: μητρώο ομάδων εμπειρογνωμόνων) προς τον εν λόγω ιστότοπο. 4. Οι κατάλληλοι υποψήφιοι που έχουν συμπεριληφθεί στον κατάλογο που αναφέρεται στην παράγραφο 3, αλλά δεν έχουν διοριστεί, περιλαμβάνονται σε εφεδρικό πίνακα. Ο εφεδρικός πίνακας μπορεί να χρησιμοποιηθεί για την εξεύρεση κατάλληλων υποψηφίων προς αντικατάσταση μελών των οποίων η θητεία στην επιτροπή έχει τερματιστεί σύμφωνα με το άρθρο 5 παράγραφος 2 ή λόγω θανάτου. 5. Ο κατάλογος των μελών των επιστημονικών επιτροπών δημοσιεύεται στο μητρώο ομάδων εμπειρογνωμόνων και διατίθεται επίσης στον σχετικό ιστότοπο της Επιτροπής. Άρθρο 5 Θητεία 1. Τα μέλη των επιστημονικών επιτροπών διορίζονται για θητεία πέντε ετών. Τα μέλη ασκούν τα καθήκοντά τους έως την αντικατάστασή τους ή την ανανέωση της θητείας τους. 2. Όταν ένα μέλος δεν πληροί πλέον τις προϋποθέσεις των άρθρων 16 έως 18 της παρούσας απόφασης ή του άρθρου 339 της Συνθήκης για τη λειτουργία της Ευρωπαϊκής Ένωσης, επιθυμεί να παραιτηθεί ή δεν είναι πλέον σε θέση να συμβάλει αποτελεσματικά στις εργασίες της επιτροπής, οι υπηρεσίες της Επιτροπής μπορούν να τερματίσουν τη θητεία του εν λόγω μέλους. 3. Σε περίπτωση που η θητεία ενός μέλους τερματιστεί σύμφωνα με την παράγραφο 2 ή λόγω θανάτου, ο γενικός διευθυντής της Γενικής Διεύθυνσης Υγείας και Ασφάλειας των Τροφίμων διορίζει αντικαταστάτη για το υπόλοιπο της πενταετούς θητείας. ΚΕΦΑΛΑΙΟ 3 ΛΕΙΤΟΥΡΓΙΑ ΤΩΝ ΕΠΙΣΤΗΜΟΝΙΚΩΝ ΕΠΙΤΡΟΠΩΝ Άρθρο 6 Εκλογή προέδρων και αντιπροέδρων 1. Στην αρχή κάθε θητείας, κάθε επιστημονική επιτροπή εκλέγει έναν/μία πρόεδρο και δύο αντιπροέδρους μεταξύ των μελών της. Η εκλογή πραγματοποιείται με απλή πλειοψηφία του συνολικού αριθμού των μελών της επιτροπής. 2. Η διάρκεια της θητείας του/της προέδρου και των αντιπροέδρων είναι πενταετής και ανανεώσιμη. Κάθε αντικατάσταση του/της προέδρου ή των αντιπροέδρων κατά τη διάρκεια της πενταετούς θητείας ισχύει για το υπόλοιπο της εν λόγω θητείας. 3. Η διαδικασία της εκλογής του/της προέδρου και των αντιπροέδρων των επιστημονικών επιτροπών καθορίζεται στον εσωτερικό κανονισμό που αναφέρεται στο άρθρο 12. Άρθρο 7 Κανόνες ψηφοφορίας 1. Κάθε επιστημονική επιτροπή αποφασίζει με πλειοψηφία του συνολικού αριθμού των μελών της. 2. Τα μέλη μιας επιτροπής που έχουν παραιτηθεί ή των οποίων η θητεία έχει τερματιστεί σύμφωνα με το άρθρο 5 παράγραφος 2 ή λόγω θανάτου δεν λαμβάνονται υπόψη στον υπολογισμό της πλειοψηφίας που αναφέρεται στην παράγραφο 1. Άρθρο 8 Προετοιμασία επιστημονικών γνωμοδοτήσεων 1. Οι υπηρεσίες της Επιτροπής μπορούν να ζητήσουν από μια επιστημονική επιτροπή την έκδοση επιστημονικής γνωμοδότησης εντός τακτής προθεσμίας. 2. Οι υπηρεσίες της Επιτροπής μπορούν να ζητούν την έκδοση κοινής γνωμοδότησης για ζητήματα που πρέπει να εξεταστούν και από τις δύο επιτροπές. 3. Οι υπηρεσίες της Επιτροπής μπορούν να διοργανώνουν διαβουλεύσεις, ακροάσεις ή συνεργασία με άλλους επιστημονικούς φορείς τις οποίες κρίνουν απαραίτητες για την προετοιμασία των γνωμοδοτήσεων των επιτροπών. Άρθρο 9 Εξωτερικοί εμπειρογνώμονες 1. Οι υπηρεσίες της Επιτροπής μπορούν να προσκαλούν εξωτερικούς εμπειρογνώμονες, καθώς και εμπειρογνώμονες από άλλους ενωσιακούς φορείς με ειδικές και σχετικές επιστημονικές γνώσεις και εμπειρογνωσία, για να συμβάλουν στο έργο των επιστημονικών επιτροπών, συμπεριλαμβανομένων των ομάδων εργασίας που αναφέρονται στο άρθρο 10. 2. Η επιλογή των εξωτερικών εμπειρογνωμόνων συμμορφώνεται με τον εσωτερικό κανονισμό που αναφέρεται στο άρθρο 12. Άρθρο 10 Ομάδες εργασίες 1. Σε συμφωνία με τις υπηρεσίες της Επιτροπής, οι επιστημονικές επιτροπές μπορούν να συγκροτούν ειδικές ομάδες εργασίας των οποίων τα καθήκοντα συνίστανται στην προετοιμασία και τη σύνταξη των επιστημονικών γνωμοδοτήσεων των επιτροπών. Αυτές οι ομάδες εργασίας θα συγκροτούνται ιδίως όταν υπάρχει ανάγκη εξωτερικής εμπειρογνωσίας για ένα συγκεκριμένο θέμα. 2. Οι ομάδες εργασίας αποτελούνται από μέλη της οικείας επιτροπής και μπορούν επίσης να περιλαμβάνουν εξωτερικούς εμπειρογνώμονες. Οι ομάδες εργασίας προεδρεύονται από μέλος της επιστημονικής επιτροπής. Ο/Η πρόεδρος της ομάδας εργασίας είναι υπεύθυνος/-η για τη σύγκληση της ομάδας εργασίας και την υποβολή εκθέσεων στην επιτροπή και μπορεί να ορίζει εισηγητή/εισηγήτρια από τα μέλη που συμμετέχουν στην ομάδα εργασίας. Για ιδιαιτέρως περίπλοκα θέματα πολυεπιστημονικού χαρακτήρα είναι δυνατόν να ορίζονται περισσότεροι/-ες εισηγητές/εισηγήτριες. 3. Εάν κάποιο ζήτημα αφορά περισσότερες από μία επιστημονικές επιτροπές, συγκροτείται κοινή ομάδα εργασίας η οποία περιλαμβάνει μέλη και από τις δύο επιτροπές, καθώς και εξωτερικούς εμπειρογνώμονες, ανάλογα με τις ανάγκες. Άρθρο 11 Συμμετοχή ασκουμένων Σε συμφωνία με τις υπηρεσίες της Επιτροπής και βάσει του εσωτερικού κανονισμού που αναφέρεται στο άρθρο 12, οι επιστημονικές επιτροπές μπορούν να επιτρέπουν σε ασκούμενους να παρακολουθούν τις συνεδριάσεις τους με σκοπό να συμβάλουν στην ανάπτυξη ικανοτήτων στον τομέα της εκτίμησης κινδύνου. Άρθρο 12 Εσωτερικός κανονισμός 1. Με βάση πρόταση των υπηρεσιών της Επιτροπής και σε συμφωνία με αυτές, οι επιστημονικές επιτροπές εγκρίνουν κοινό εσωτερικό κανονισμό. 2. Ο εσωτερικός κανονισμός διασφαλίζει ότι οι επιστημονικές επιτροπές εκτελούν τα καθήκοντά τους τηρώντας τις αρχές της αριστείας, της ανεξαρτησίας και της διαφάνειας, όπως ορίζονται στο κεφάλαιο 4, καθώς και τους κανόνες της Επιτροπής σχετικά με τις ομάδες εμπειρογνωμόνων, λαμβάνοντας παράλληλα υπόψη τις νόμιμες απαιτήσεις εμπορικού απορρήτου καθώς και τις αρχές εκτίμησης κινδύνου τις οποίες μπορεί να καθορίσουν οι υπηρεσίες της Επιτροπής με βάση την πείρα που αποκομίζεται και την πολιτική της Επιτροπής στον τομέα αυτόν. 3. Ο εσωτερικός κανονισμός προβλέπει ιδίως: α) την εφαρμογή των αρχών που ορίζονται στο κεφάλαιο 4· β) τη διαδικασία διαλόγου με τα ενδιαφερόμενα μέρη που αναφέρεται στο άρθρο 14 παράγραφος 3· γ) διαδικασίες για την έκδοση επιστημονικής γνωμοδότησης και την παροχή άμεσων επιστημονικών συμβουλών, όπως αναφέρεται στο άρθρο 3 παράγραφος 4· δ) τις σχέσεις με τρίτα μέρη, συμπεριλαμβανομένων των επιστημονικών φορέων· ε) άλλους λεπτομερείς κανόνες για τη λειτουργία των επιστημονικών επιτροπών, συμπεριλαμβανομένου του συντονισμού μεταξύ των επιτροπών. Άρθρο 13 Διάσταση απόψεων, συντονισμός και συνεργασία με άλλους ενωσιακούς, εθνικούς ή διεθνείς φορείς 1. Όσον αφορά τις σχέσεις με άλλους σχετικούς ενωσιακούς, εθνικούς ή διεθνείς φορείς που εκτελούν παρόμοια καθήκοντα, οι επιστημονικές επιτροπές επικουρούν τις υπηρεσίες της Επιτροπής: α) στον προσδιορισμό, σε πρώιμο στάδιο, των αναγκών και των δυνατοτήτων συντονισμού των εργασιών και συνεργασίας, συμπεριλαμβανομένης της ανταλλαγής δεδομένων και πληροφοριών, καθώς και πιθανών ή πραγματικών αποκλίσεων στις επιστημονικές γνώμες· β) στην αποφυγή, επίλυση ή αποσαφήνιση διιστάμενων απόψεων και στη δημιουργία και διατήρηση σχέσεων συνεργασίας. 2. Οι υπηρεσίες της Επιτροπής μπορούν να ζητούν και να οργανώνουν κοινές εργασίες, συμπεριλαμβανομένων κοινών γνωμοδοτήσεων, των επιστημονικών επιτροπών με ενωσιακούς, εθνικούς ή διεθνείς φορείς που επιτελούν παρόμοιο έργο. 3. Όταν διαπιστώνεται ουσιαστική διάσταση απόψεων επί επιστημονικών ζητημάτων και ο σχετικός φορέας είναι ενωσιακός φορέας, η οικεία επιστημονική επιτροπή, κατόπιν αιτήματος των υπηρεσιών της Επιτροπής, συνεργάζεται με τον εν λόγω φορέα με σκοπό είτε να επιλυθεί η εν λόγω διάσταση απόψεων, είτε να υποβληθεί στις υπηρεσίες της Επιτροπής κοινό έγγραφο στο οποίο θα διευκρινίζονται τα επίμαχα επιστημονικά ζητήματα και θα προσδιορίζονται οι σχετικές αβεβαιότητες στα δεδομένα. Το έγγραφο αυτό δημοσιοποιείται. Άρθρο 14 Γραμματεία των επιστημονικών επιτροπών 1. Η Γενική Διεύθυνση Υγείας και Ασφάλειας των Τροφίμων παρέχει γραμματειακή υποστήριξη στις επιστημονικές επιτροπές και στις ομάδες εργασίας τους, καθώς και σε όλες τις άλλες δραστηριότητες που άπτονται της εφαρμογής της παρούσας απόφασης. 2. Η γραμματεία είναι υπεύθυνη για την παροχή της απαραίτητης επιστημονικής και διοικητικής υποστήριξης, ώστε να διευκολύνεται η αποτελεσματική λειτουργία των επιστημονικών επιτροπών, να παρακολουθείται η τήρηση του εσωτερικού κανονισμού, ειδικότερα όσον αφορά τις απαιτήσεις αριστείας, ανεξαρτησίας και διαφάνειας, να εξασφαλίζεται η επικοινωνιακή προβολή των δραστηριοτήτων των επιτροπών και ο ενδεδειγμένος διάλογος με τα ενδιαφερόμενα μέρη, συμπεριλαμβανομένων, ειδικότερα, της διοργάνωσης ακροάσεων σχετικά με τις δραστηριότητες των επιτροπών και της δημοσίευσης των γνωμοδοτήσεων και άλλων δημόσιων εγγράφων. Επιπλέον, η γραμματεία παρέχει υποστήριξη στις επιτροπές και οργανώνει και εφαρμόζει τον έλεγχο ποιότητας στις γνωμοδοτήσεις, όπως προβλέπεται από τον εσωτερικό κανονισμό, όσον αφορά την πληρότητα, τη συνοχή, τη σαφήνεια, τον βαθμό ανταπόκρισης στο αίτημα που υποβλήθηκε και την τήρηση των συντακτικών προτύπων. 3. Η γραμματεία διασφαλίζει τον επιστημονικό και τεχνικό συντονισμό των δραστηριοτήτων των επιστημονικών επιτροπών και, όπου απαιτείται, τον έγκαιρο συντονισμό των δραστηριοτήτων τους με τις δραστηριότητες άλλων ενωσιακών, εθνικών και διεθνών φορέων για τη διασφάλιση της συνοχής της εκτίμησης κινδύνου που διενεργείται σχετικά με θέματα κοινού ενδιαφέροντος, καθώς και την εφαρμογή της διαδικασίας διαλόγου με τα ενδιαφερόμενα μέρη, η οποία ορίζεται στον εσωτερικό κανονισμό, και την επικοινωνιακή προβολή των δραστηριοτήτων των επιτροπών. Άρθρο 15 Ειδική αποζημίωση 1. Τα μέλη των επιστημονικών επιτροπών και οι εξωτερικοί εμπειρογνώμονες δικαιούνται ειδική αποζημίωση για τις προπαρασκευαστικές εργασίες και τη συμμετοχή τους, αυτοπροσώπως ή εξ αποστάσεως με ηλεκτρονικά μέσα, στις συνεδριάσεις των επιτροπών, στις ομάδες εργασίας και σε άλλες δραστηριότητες που σχετίζονται με την εφαρμογή της παρούσας απόφασης και διοργανώνονται από τις υπηρεσίες της Επιτροπής, καθώς και για την άσκηση του ρόλου του εισηγητή επί συγκεκριμένου θέματος, όπως προβλέπεται στο παράρτημα ΙΙ. 2. Τα έξοδα ταξιδίου και, κατά περίπτωση, διαμονής των μελών και των εξωτερικών εμπειρογνωμόνων που συνδέονται με τις δραστηριότητες των επιστημονικών επιτροπών επιστρέφονται σύμφωνα με τις διατάξεις που ισχύουν στην Επιτροπή. Τα εν λόγω έξοδα επιστρέφονται εντός των ορίων του ετήσιου προϋπολογισμού που διατίθεται στις επιστημονικές επιτροπές από τις αρμόδιες υπηρεσίες της Επιτροπής. ΚΕΦΑΛΑΙΟ 4 ΑΡΧΕΣ Άρθρο 16 Ανεξαρτησία 1. Τα μέλη των επιστημονικών επιτροπών και οι εξωτερικοί εμπειρογνώμονες διορίζονται υπό την προσωπική τους ιδιότητα. Δεν μεταβιβάζουν τις αρμοδιότητές τους σε κανένα άλλο πρόσωπο. 2. Τα μέλη των επιστημονικών επιτροπών και οι εξωτερικοί εμπειρογνώμονες ενεργούν ανεξάρτητα και προς το δημόσιο συμφέρον. Για τον σκοπό αυτόν, υποβάλλουν δήλωση συμφερόντων στην οποία αναφέρουν τυχόν συμφέροντα τα οποία μπορεί να διακυβεύσουν ή μπορεί ευλόγως να θεωρηθεί ότι διακυβεύουν την ανεξαρτησία τους, συμπεριλαμβανομένων τυχόν σχετικών περιστάσεων που αφορούν τα μέλη της στενής οικογένειάς τους. 3. Οι δηλώσεις συμφερόντων υποβάλλονται γραπτώς, πριν από τον διορισμό προσώπου ως μέλους της επιστημονικής επιτροπής ή ως εξωτερικού εμπειρογνώμονα, και σε ετήσια βάση. Οι δηλώσεις αυτές επικαιροποιούνται όποτε απαιτείται λόγω αλλαγής των συνθηκών. 4. Τα μέλη των επιστημονικών επιτροπών και οι εξωτερικοί εμπειρογνώμονες δηλώνουν σε κάθε συνεδρίαση κάθε ειδικό συμφέρον που μπορεί να διακυβεύσει ή μπορεί ευλόγως να θεωρηθεί ότι διακυβεύει την ανεξαρτησία τους σε σχέση με τα θέματα της ημερήσιας διάταξης. Η ίδια υποχρέωση ισχύει, τηρουμένων των αναλογιών, όταν κινείται γραπτή διαδικασία σε οποιαδήποτε από τις επιστημονικές επιτροπές. Άρθρο 17 Εμπιστευτικότητα 1. Τα μέλη των επιστημονικών επιτροπών και οι εξωτερικοί εμπειρογνώμονες δεν αποκαλύπτουν πληροφορίες που αποκτούν ως αποτέλεσμα των εργασιών των επιστημονικών επιτροπών ή των ομάδων εργασίας ή ως αποτέλεσμα άλλων δραστηριοτήτων που σχετίζονται με την εφαρμογή της παρούσας απόφασης. Προς τούτο, υπογράφουν δήλωση εμπιστευτικότητας. 2. Τα μέλη των επιστημονικών επιτροπών και οι εξωτερικοί εμπειρογνώμονες συμμορφώνονται με τους κανόνες ασφάλειας της Επιτροπής σχετικά με την προστασία των διαβαθμισμένων πληροφοριών της Ευρωπαϊκής Ένωσης (ΔΠΕΕ) και των ευαίσθητων μη διαβαθμισμένων πληροφοριών, όπως ορίζονται στις αποφάσεις (ΕΕ, Ευρατόμ) 2015/443 και 2015/444 της Επιτροπής. Σε περίπτωση μη τήρησης των υποχρεώσεων αυτών, οι υπηρεσίες της Επιτροπής μπορούν να λάβουν όλα τα κατάλληλα μέτρα. Άρθρο 18 Δέσμευση Τα μέλη των επιστημονικών επιτροπών και οι εξωτερικοί εμπειρογνώμονες δεσμεύονται να ενεργούν ανεξάρτητα, προς το δημόσιο συμφέρον και να συμβάλλουν ενεργά στο έργο των επιστημονικών επιτροπών. Προς τούτο υπογράφουν δήλωση δέσμευσης. Άρθρο 19 Διαφάνεια 1. Οι δραστηριότητες των επιστημονικών επιτροπών διεξάγονται με υψηλό επίπεδο διαφάνειας. Οι υπηρεσίες της Επιτροπής δημοσιεύουν όλα τα σχετικά έγγραφα, όπως ημερήσιες διατάξεις, πρακτικά και παρατηρήσεις των συμμετεχόντων, σε ειδικό ιστότοπο· θα παρέχεται επίσης σύνδεσμος από το μητρώο ομάδων εμπειρογνωμόνων προς τον εν λόγω ιστότοπο. Οι υπηρεσίες της Επιτροπής θέτουν, ειδικότερα, στη διάθεση του κοινού στον ιστότοπο της Επιτροπής, χωρίς αδικαιολόγητη καθυστέρηση: α) τα αιτήματα γνωμοδότησης που απευθύνονται στις επιστημονικές επιτροπές· β) τις ημερήσιες διατάξεις και τα πρακτικά των συνεδριάσεων των επιστημονικών επιτροπών και τα πρακτικά των ομάδων εργασίας· γ) τις επιστημονικές γνωμοδοτήσεις που εκδίδονται από τις επιστημονικές επιτροπές, συμπεριλαμβανομένων των απόψεων της μειοψηφίας, και τα ονόματα των συμμετεχόντων στις ομάδες εργασίας που συνέβαλαν στην εκάστοτε γνωμοδότηση· για τις απόψεις της μειοψηφίας αναφέρονται τα μέλη που τις εξέφρασαν· δ) τον εσωτερικό κανονισμό των επιστημονικών επιτροπών· ε) τα ονόματα των μελών των επιστημονικών επιτροπών, μαζί με σύντομο βιογραφικό σημείωμα κάθε μέλους· στ) τις δηλώσεις συμφερόντων, εμπιστευτικότητας και δέσμευσης των μελών των επιστημονικών επιτροπών και των εξωτερικών εμπειρογνωμόνων. 2. Τα ονόματα και οι δηλώσεις συμφερόντων των μελών των ομάδων εργασίας δημοσιοποιούνται στον ιστότοπο της Επιτροπής μετά τη δημοσίευση της γνωμοδότησης στην οποία έχουν συμβάλει. Εξαιρέσεις από τη δημοσίευση επιτρέπονται εφόσον η γνωστοποίηση εγγράφου μπορεί να υπονομεύσει την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001. 3. Οι παράγραφοι 1 και 2 εφαρμόζονται σύμφωνα με τις απαιτήσεις του κανονισμού (ΕΚ) αριθ. 45/2001 και του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου , ειδικότερα όσον αφορά την επεξεργασία δεδομένων προσωπικού χαρακτήρα και το εμπορικό απόρρητο. ΚΕΦΑΛΑΙΟ 5 ΤΕΛΙΚΕΣ ΔΙΑΤΑΞΕΙΣ Άρθρο 20 Αντικατάσταση των επιστημονικών επιτροπών Με την επιφύλαξη του άρθρου 21, οι επιστημονικές επιτροπές που συστήνονται με το άρθρο 1 της παρούσας απόφασης αντικαθιστούν τις υπάρχουσες επιστημονικές επιτροπές που είχαν συσταθεί με την απόφαση 2008/721/ΕΚ ως εξής: α) η επιστημονική επιτροπή για την ασφάλεια των καταναλωτών αντικαθιστά την ομώνυμη επιστημονική επιτροπή· β) η επιστημονική επιτροπή για τους υγειονομικούς, περιβαλλοντικούς και αναδυόμενους κινδύνους αντικαθιστά την επιστημονική επιτροπή για τους υγειονομικούς και τους περιβαλλοντικούς κινδύνους και την επιστημονική επιτροπή για τους αναδυόμενους και τους πρόσφατα εντοπισμένους κινδύνους για την υγεία. Άρθρο 21 Μεταβατικές διατάξεις Όλες οι επιστημονικές επιτροπές που συστάθηκαν με την απόφαση 2008/721/ΕΚ εξακολουθούν να λειτουργούν σύμφωνα με τις σχετικές διατάξεις της εν λόγω απόφασης και τα μέλη τους συνεχίζουν να ασκούν τα καθήκοντά τους μέχρι τον διορισμό των μελών των επιστημονικών επιτροπών που συστήνονται με την παρούσα απόφαση. Άρθρο 22 Κατάργηση 1. Η απόφαση 2008/721/ΕΚ καταργείται. 2. Οι παραπομπές στην καταργούμενη απόφαση νοούνται ως παραπομπές στην παρούσα απόφαση. Οι αναφορές στις επιτροπές που συστάθηκαν με την καταργούμενη απόφαση νοούνται ως αναφορές στις επιτροπές που συστήνονται με την παρούσα απόφαση. Βρυξέλλες, 7 Αυγούστου 2015. Για την Επιτροπή Vytenis ANDRIUKAITIS Μέλος της Επιτροπής